חוק לפינוי שדות מוקשים (תיקון – הוראת שעה) (תיקון), התשפ"ב-2022
הצעת חוק ממשלתית, הכנסת ה-24
פורסם: ספר החוקים, חוברת 2947, עמ' 670, 2022-01-04T00:00:00+02:00
חוק לפינוי שדות מוקשים (תיקון - הוראת שעה) (תיקון), התשפ"ב-2022 אושר בקריאה השנייה והשלישית ביום 3/1/2022, וקבע כי הוראת השעה שנחקקה בשנת 2019 והסדירה פינוי שטחי נפלים תוארך באחד עשר חודשים נוספים, כך שתעמוד בתוקפה עד ה-1 בדצמבר 2022.

כחלק מהארכת הוראת השעה, נקבעו בהסדר מספר תיקונים. ראשית, נקבעכי הסמכות לקבוע ששטח שיש בו נפלים יהיה מיועד לפינוי, בכל הנוגע לשטחים שהם בשימוש צה"ל, תינתן לקצין בדרגת אל"מ שמינה הרמטכ"ל לצורך כך, במקום הרמטכ"ל עצמו כפי שהיה קודם לתיקון החוק. בנוסף, מנכ"ל משרד הביטחון יהיה בעל הסמכות לגבי שטח הנמצא בשימוש של מערכת הביטחון, במקומו של שר הביטחון כפי שהתקיים עד התיקון.

בנוסף, קובע החוק מנגנון שמאפשר פעילות זמנית בשדה מוקשים או בשטח נפלים, תוך שניתנת האפשרות למימון מיזם פינוי של נפלים באמצעות דמי פינוי. לפי ההסדר שאושר, הרשות תוכל לבצע פינוי של שטח סגור שבו מוקשים או נפלים, על פי בקשת חברת תשתית או גורם אזרחי אחר, כדי לאפשר פעילות זמנית בשטח מבלי להסיר את צו הסגירה, כאשר בסוף הפעילות ישוב השטח לשימושה של מערכת הביטחון.